
AVIZ

asupra proiectului de lege privind aprobarea Ordonanţei de urgenţă a Guvernului nr. 42/2010 pentru reglementarea unor măsuri financiar-bugetare referitoare la executarea bugetului Ministerului Administraţiei şi Internelor pe anul 2010

În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege privind aprobarea Ordonanţei de urgenţă a Guvernului nr. 42/2010 pentru reglementarea unor măsuri financiar-bugetare referitoare la executarea bugetului Ministerului Administraţiei şi Internelor pe anul 2010, trimis cu adresa PL-x. 407 din 1 septembrie 2010 şi înregistrat cu nr. 687 din 2 septembrie 2010.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, cu modificările ulterioare, Camera Deputaţilor este Cameră decizională.


Senatul, în calitate de primă Cameră sesizată a adoptat proiectul de lege în conformitate cu prevederile art. 76 alin. 2 din Constituţia României.


Potrivit prevederilor art. 61 din Regulamentul Camerei Deputaţilor, republicat cu modificările ulterioare, Comisia a dezbătut proiectul de lege în şedinţa din 7 septembrie 2010.


Proiectul de lege are ca obiect de reglementare redistribuirea de credite bugetare între titlurile şi articolele de cheltuieli din cadrul aceluiaşi capitol sau de la alte capitole, prin derogare de la prevederile care interzic virările de credite bugetare, în vederea asigurării drepturilor salariale pe anul 2010 pentru instituţiile reorganizate din cadrul Ministerului Administraţiilor si Internelor.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 535 din 29 aprilie 2010.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

